text: Kaptajn på skib til F16-hævning: En anderledes opgave
  01 november 2015 kl. 15.57
  Det er ikke hver dag, at man hæver et F16-jagerfly fra Vesterhavets bund, men kaptajnen på skibet Gunnar Seidenfaden påtager sig gerne opgaven. 
  Flere store og små vragdele fra det F16-fly, der styrtede i havet vest for Danmark i denne uge, blev søndag hevet op af Vesterhavet. Det er skibet Gunnar Seidenfaden, der hæver vragdelene – selvom det egentlig er et miljøskib. Orlogskaptajn og chef for Gunnar Seidenfaden, Øivind Bach Pedersen, erkender da også, at det er en anerledes opgave, skibet er kommet på.
  - Det er jo en speciel opgave, for heldigvis falder fly ikke ud af himlen særlig ofte, men det er en anden opgave end den, vi løser til daglig om at være miljøskib, siger Øivind Bach Pedersen til TV SYD.
  Indtil videre er en del af motorblokken, begge vinger og halefinnen på F16-flyvet hævet op af havet. Det er endnu uvist, hvornår man er færdig med at hæve hele F16-flyet.
  
  